L-appoġġ tal-BEI għall-iżvilupp tas-settur privat lokali jirrigwarda l-ħolqien ta' kundizzjonijiet biex jippermettu lin-nies fi swieq li qed jiżviluppaw jew dawk emerġenti li jiżviluppaw u jespandu n-negozji u b'hekk joħolqu l-impjiegi, jissodisfaw il-bżonnijiet għal oġġetti u servizzi, jegħlbu l-faqar u l-insigurtà tal-ikel u jżidu l-istandards tal-għajxien. Fl-aħħar mill-aħħar, l-iżvilupp soċjali u ekonomiku sostenibbli ma jistax iseħħ mingħajr l-iżvilupp tas-settur privat. Dan l-appoġġ jieħu forom differenti: l-estensjoni tal-linji ta' kreditu għal intermedjarji finanzjarji lokali (prinċipalment banek) għall-għoti ta' self għall-SMEs; il-parteċipazzjoni f'fondi tal-ekwità privata u kapital ta' riskju f'kumpaniji b'potenzjal tat-tkabbir kbir. il-finanzjament b'ekwità għal fornituri tal-mikrofinanzi; u self dirett għal kumpaniji akbar.

Il-bqija tar-rapporti tat-taqsima stennew u kisbu riżultati dwar l-objettivi tal-politiki tal-UE, kif irreġistrati fil-qafas tal-ReM. Il-kamp ta' applikazzjoni ta' din it-taqsima fir-rigward tar-riżultati mistennija mhuwiex il-kuntratti kollha fl-2015, iżda l-proġetti kollha li għalihom ġie ffirmat l-ewwel kuntratt ta' finanzjament fl-2015 (dawn huma msemmija "proġetti ġodda"). Dan l-appoġġ jevita l-għadd doppju tar-riżultati għal proġetti b'diversi kuntratti ta' finanzjament iffirmati fi snin suċċessivi. Dan ifisser li l-volumi ta' self imsemmija f'din it-taqsima huma t-total tal-volumi approvati għall-proġetti l-ġodda biss. Barra minn hekk, minħabba l-metodoloġija użata, il-volumi ta' self u l-komputazzjonijiet tal-proġetti mhux dejjem se jkunu strettament komparabbli.

L-abbiltà tal-BEI li jipprovdi finanzjament fit-tul, li spiss kieku ma jkunx disponibbli, hija waħda mill-elementi ewlenin tal-kontribuzzjoni tal-Bank. Kważi l-operazzjonijiet ġodda kollha fl-2015 jipprovdu maturità lil promoturi tal-proġetti jew lil intermedjarji finanzjarji li taqbeż il-maturità tipika disponibbli fis-swieq lokali. F'diversi każijiet, it-termini tal-finanzjament tal-BEI jipprovdu tqabbil mill-qrib mal-ħajja ekonomika tal-assi li għandhom jiġu ffinanzjati. Il-maturità pprovduta għal proġetti ġodda fl-2015 – madwar 15-il sena bħala medja – hija stmata li hi, bħala medja, madwar darbtejn u nofs aktar minn dik disponibbli fis-suq lokali.

Għal operazzjonijiet magħżula, il-BEI jista' juża mekkaniżmi differenti sabiex jassorbi r-riskju tal-kambju. Dan jista' jagħmel il-finanzjament aktar attraenti għall-mutwatarji, inkluż il-benefiċjarji finali ta' operazzjonijiet intermedjati li l-attivitajiet tagħhom huma ffokati fuq is-swieq domestiċi. Fi ħdan ir-reġjuni ELM, tliet linji ta' kreditu bbeneifkaw minn finanzjament bil-munita lokali.

Il-BEI jaħdem biex jimmobilizza u jġestixxi għotjiet minn partijiet terzi flimkien mas-self tiegħu. Dawn huma sors addizzjonali ta' addizzjonalità, b'mod partikolari fil-pajjiżi Mediterranji, kif ukoll fil-Viċinat tal-Lvant. Tnax-il proġett ġdid ibbenefikaw minn għotjiet fl-2015.

Ir-rwol tal-BEI wera li huwa prominenti wkoll fir-rigward it-titjib tal-istandards, tal-mobilizzazzjoni tar-riżorsi u tal-kontribuzzjoni teknika.

4.KOOPERAZZJONI TAL-BEI MA' OĦRAJN

4.1 KOOPERAZZJONI MAL-KUMMISSJONI

Il-Mandat jitlob li l-Kummissjoni, is--SEAE u l-BEI jikkooperaw u jsaħħu l-allinjament tal-azzjonijiet esterni tal-BEI u l-objettivi tal-politika esterna tal-Unjoni, bil-ħsieb li jiġu massimizzati s-sinerġiji bejn il-finanzjament mill-BEI u r-riżorsi baġitarji tal-UE, l-aktar permezz ta’ djalogu regolari u sistematiku u konsultazzjoni minn kmieni dwar il-politiki, l-istrateġiji u l-proġetti ppjanati. Fl-2015, il-Memorandum ta’ Qbil (rivedut fl-2013) bejn il-Kummissjoni, is-SEAE u l-BEI fir-rigward ta' kooperazzjoni u koordinazzjoni fir-reġjuni koperti mill-Mandat kompla jiġi applikat – permezz ta’ skambju ta’ informazzjoni dwar proġetti ppjanati u informazzjoni ta’ kuntatt.

Mekkaniżmi ta' taħlit jirriżultaw f'relazzjonijiet ta' kofinanzjament qawwija ma' Istituzzjonijiet Finanzjarji Internazzjonali ("IFIs") oħrajn u f'allinjament ma' politiki tal-Unjoni u ma' prijoritajiet fil-kuntest ta' kull pajjiż rispettiv sabiex jiġi massimizzat l-impatt intiż ffinanzjat minn għotjiet tal-Unjoni. Minbarra dan, l-istruttura tal-governanza ta' dawn il-faċilitajiet tippermetti u teħtieġ koordinazzjoni u kooperazzjoni mill-qrib mal-Kummissjoni, is-SEAE u IFIs oħra qabel il-preżentazzjoni ta' proġett għat-taħliet ta' riżorsi ta' għoti ma' self tal-BEI. Fl-2015 il-BEI kompla jipparteċipa b’mod attiv fil-mekkaniżmi reġjonali ta’ taħlit. EUR 197 miljun ta' kontribuzzjonijiet iffinanzjati mill-baġit tal-Unjoni (għotjiet, assistenza teknika, kapital ta' riskju) ġew approvati jew sottoskritti, biex b'hekk jikkomplimentaw il-finanzjament tal-BEI f'reġjuni ELM (EUR 108 miljun ta' riżorsi baġitarji tal-Unjoni li jikkomplementaw self tal-BEI fil-Faċilità ta' Investiment tal-Viċinat, EUR 62 miljun fil-Faċilità ta' Investiment tal-Balkani tal-Punent, EUR 10 miljun fil-Faċilità ta' Investiment tal-Amerika Latina u EUR 2 mijun fil-Faċilità ta' Investiment tal-Asja Ċentrali). Il-BEI ikkoopera mill-qrib mal-Kummissjoni fil-grupp tal-esperti tekniċi tal-Pjattaforma tal-UE għat-Taħlit fil-Kooperazzjoni Esterna (EUBEC). Il-lista dettaljata ta' operazzjonijiet ffinanzjati mill-baġit tal-Unjoni ġestiti mill-BEI (TA, Għotjiet, Ekwità) li ġew sottoskritti jew approvati fl-2015 jistgħu jinsabu fid-Dokument ta' Ħidma tal-Persunal tal-Kummissjoni.

F'Jannar 2016, il-Kummissjoni adottat Pakkett Kontra l-Evitar tat-Taxxa, li fih serje ta' inizjattivi għal pożizzjoni aktar b'saħħitha u koordinata tal-UE kontra l-abbuż tat-taxxa fuq il-kumpaniji – fis-Suq Uniku u lil hinn minnu. Il-pakkett ikompli jespandi fuq il-kriterji li jikkostitwixxu governanza tajba fil-qasam tat-taxxa, inkluż miżuri dwar il-ġlieda kontra l-ippjanar aggressiv tat-taxxa. Dan il-Pakkett jirrifletti diskussjonijiet fil-Kunsill, ir-rakkomandazzjonijiet mill-Parlament Ewropew kif ukoll l-eżitu tal-Proġett tal-Erożjoni tal-Bażi u t-Trasferiment tal-Profitti tal-OECD. F'dan il-kuntest, u skont il-kompetenzi estensivi tal-Grupp tal-BEI u l-pożizzjoni ta' tmexxija fil-promozzjoni tal-aħjar prattiki dwar it-trasparenza fiskali u t-tassazzjoni effettiva, il-Kummissjoni qed tinvolvi ruħha b'mod attiv mal-BEI dwar kif il-politika dwar il-Ġuriżdizzjonijiet mhux Konformi tal-Bank tista' tevolvi biex tirrifletti dawk il-miżuri ġodda kontra l-evitar tat-taxxa.

L-aspetti dettaljati ta' kooperazzjoni interistituzzjonali bejn il-BEI, il-Kummissjoni u s-SEAE biex jappoġġaw il-prijoritajiet kemm tal-Unjoni, kif ukoll tal-pajjiżi sħab f'dawk ir-reġjuni jistgħu jinsabu fid-Dokument ta' Ħidma tal-Persunal tal-Kummissjoni.

4.2. KOOPERAZZJONI MAL-OMBUDSMAN EWROPEW

Il-Memorandum ta’ Ftehim iffirmat bejn il-BEI u l-Ombudsman Ewropew fl-2008 jistabbilixxi l-bażi għal żewġ stadji tal-Mekkaniżmu tal-Ilmenti tal-BEI — dak intern (BEI-MI) u dak estern (l-Ombudsman) — approvati mill-Bord tad-Diretturi tal-BEI fl-2010 wara konsultazzjoni pubblika estensiva. Dan wassal għal fehim komuni tal-iskop u l-konsistenza tal-applikazzjoni fil-partijiet interni u esterni kollha tiegħu, b’attenzjoni speċifika għal:

• L-eżistenza ta’ Mekkaniżmu tal-Ilmenti intern effettiv (BEI-MI) li jittratta l-ilmenti mressqa minn partijiet esterni lill-BEI fl-unitajiet operatorji kollha tal-BEI;

• Dwar l-ilmenti relatati ma’ operazzjonijiet barra l-Unjoni, inkluż il-Mandati Esterni, l-Ombudsman jimpenja ruħu li juża s-setgħa ta’ inizjattiva proprja tiegħu b’mod sistematiku sabiex jittratta l-ilmenti meta l-ilmentatur ma jkunx ċittadin tal-Unjoni jew residenti fiha;

• L-ambitu ta’ rieżami tal-Ombudsman, bir-rikonoxximent li l-ewwel approċċ irid ikun dak tal-BEI-MI.

Matul l-2015, l-Ombudsman ma rċieva l-ebda lment relatat mal-attivitajiet tal-BEI fir-Reġjun kopert mill-Mandat ta' Self Estern. Madankollu, u wara kumment kritiku li sar mill-Ombudsman lill-Bank fl-2014 rigward l-ittrattar tal-proċess ta' akkwist pubbliku tal-proġett fil-Kuridur V c) fil-Bożnija-Ħerzegovina, il-Bank wettaq awditu tal-monitoraġġ tiegħu tal-operazzjonijiet tal-akkwist pubbliku fl-2015.

4.3. KOOPERAZZJONI MA’ ISTITUZZJONIJIET INTERNAZZJONALI TA' FINANZJAMENT

Il-Kooperazzjoni ma’ IFIs oħra hija parti integrali mill-attivitajiet tal-BEI, li jvarjaw minn djalogu dwar kwistjonijiet istituzzjonali, suġġetti orizzontali u kwistjonijiet tematiċi, u konsultazzjoni reċiproka, għal forom imtejba ta’ kofinanzjament operazzjonali u kondiviżjoni tax-xogħol. Id-djalogi bejn l-IFIs ħafna drabi jseħħ fi gruppi ta’ ħidma speċjalizzati li jiltaqgħu perjodikament sabiex jaqsmu bejniethom l-aħjar prattiki jew sabiex jindirizzaw kwistjonijiet speċifiċi.

Fl-2015, il-BEI kompla jaħdem ma’ Banek Multilaterali tal-Iżvilupp oħrajn fuq l-Aġenda tal-Iżvilupp ta’ wara l-2015 u b’mod partikolari fuq l-iżvilupp ta’ approċċ komuni għal rwoli fir-rigward tal-Finanzjament tal-Iżvilupp. L-avvenimenti internazzjonali ewlenin kienu t-Tielet Konferenza Internazzjonali dwar il-Finanzjament għall-Iżvilupp (Addis), is-Summit tan-NU (New York) u l-Konferenza tal-Partijiet (COP21) tal-Konvenzjoni Qafas tan-Nazzjonijiet Uniti dwar it-Tibdil fil-Klima f'Pariġi. F'dan il-kuntest, il-BEI saħħaħ il-kooperazzjoni tiegħu ma' Banek Multilaterali oħra tal-Iżvilupp u, b'mod partikolari, fassal b'mod konġunt diversi rapporti importanti mal-Banek Multilaterali tal-Iżvilupp(MDBs- Multilateral Development Banks) u mal-IMF. B'mod partikolari, ir-rapport konġunt " From billions to trillions: MDB contributions to financing for development", li ġie ppublikat qabel il-Konferenza ta' Addis f'Lulju 2015 kellu impatt sinfikanti biex jiġbed l-attenzjoni kemm fuq il-progress konġunt u iwkoll dak ndividwali tal-MDBs, kif ukoll fuq il-ħtieġa għal azzjoni fuq skala akbar.